b'\n_START_ARTICLE_\nParma\n_START_SECTION_\nPovijest\n_START_PARAGRAPH_\nGrad su osnovali Rimljani u 2. stolje\xc4\x87u prije Krista. Va\xc5\xbeno je prometno i trgova\xc4\x8dko sredi\xc5\xa1te. Nakon ostrogotskih razaranja u 4. stolje\xc4\x87u naselje je obnovljeno u srednjem vijeku. Bio je popri\xc5\xa1te sukoba izme\xc4\x91u Svetog Rimskog Carstva i Pape u 14. stolje\xc4\x87u, pa je \xc4\x8desto mijenjao vladare. Papa Pavao III. 1545. godine proglasio je Parmu dijelom Vojvodstva Parme i Paicenze. Nakon razdoblja habsburg\xc5\xa1ke vlasti, potkraj 18. stolje\xc4\x87a grad dolazi pod vlast Francuza, da bi se ve\xc4\x87 1815. godine vratio pod austrijsku vlast. Godine 1861. Parma je priklju\xc4\x8dena novoosnovanoj Kraljevini Italiji. Danas je Parma va\xc5\xbeno cestovno i \xc5\xbeeljezni\xc4\x8dko \xc4\x8dvori\xc5\xa1te na pravcu izme\xc4\x91u Milana i Bologne. Ima razvijenu prehrambenu i farmaceutsku industriju, metalurgiju, proizvodnju stakla i strojeva, a najpoznatiji proizvod je sir parmezan.\n_START_SECTION_\nPoljoprivreda i prehrana\n_START_PARAGRAPH_\nParma je poznata po svojim prehrambenim proizvodima: po siru parmezanu (Parmigiano Reggiano), koji se proizvodi po cijeloj pokrajini Reggio Emilia, po svom pr\xc5\xa1utu (Prosciutto di Parma). Zbog velike tradicije u proizvodnji i plasmanu prehrambenih proizvoda, 2004. Parma je izabrana za sjedi\xc5\xa1te Europske agencije za sigurnost prehrambenih proizvoda (European Food Safety Authority EFSA)._NEWLINE_Parma je sjedi\xc5\xa1te dviju sna\xc5\xbenih multinacionalnih prehrambenih kompanija; Barille (tjestenina) i Parmalata (mljekarska industrija).'